**Pranešimas žiniasklaidai**

2025 liepos 25 d.

**Pasiklydote miške? Atsakė, ar ryšio paieška neiškraus telefono baterijos**

**Taip lengviau: greitasis skaitymas**

|  |
| --- |
| * **Tankūs medžiai blokuoja ryšio signalą, todėl miško gilumoje ryšys gali būti silpnas arba visai dingti**
* **Telefonas silpno ryšio zonoje greitai eikvoja bateriją, nes nuolat ieško tinklo signalo**
* **Taupant bateriją, verta išjungti mobiliuosius duomenis ar įjungti lėktuvo režimą ir tik retkarčiais tikrinti ryšį**
* **„Bitei“ išjungiant 3G ryšį visoje Lietuvoje, bus dar labiau sustiprinta 4G ryšio kokybė**
 |

**Įsibėgėjant vasarai vis daugiau žmonių traukia į gamtą – ne tik pailsėti, bet ir rinkti pirmųjų miško gėrybių. Nors beveik visoje Lietuvoje veikia stiprus ryšys, miško tankmėje realu, jog susidursite su ryšio sutrikimais. Pasak ekspertų, taip nutinka, nes mobiliojo ryšio bokštų signalą blokuoja aukšti ir tankūs medžiai. Jei pasiklydote miške, verta prisiminti keletą gudrybių, kad gero ryšio paieška neiškrautų telefono baterijos, rašoma pranešime žiniasklaidai.**

Įprastai 4G ryšio bokšto signalas siekia nuo kelių iki keliolikos kilometrų.

„Mažiau gyvenamose ir atokesnėse vietovėse dažniausiai įrengiami žemo dažnio ryšio bokštai, kurie aptarnauja didesnį atstumą, tačiau negali užtikrinti greito duomenų perdavimo. Naudojantis tokiu ryšiu galima skambinti, naršyti internete. Vis dėlto gūdaus miško tankmėje, kur mobiliojo ryšio signalą blokuoja tankūs medžiai, įsijungti žemėlapių programėlę ar naršyti socialiniuose tinkluose gali būti sudėtinga“, – sako Mindaugas Rauba, „Bitė Lietuva“ technologijų direktorius.

**Pataria naudoti skrydžio režimą**

Nuklydus giliau į mišką, į silpnesnio mobiliojo ryšio zoną, telefonas pradeda aktyviai ieškoti stipresnio ryšio signalo savo tinkle – tai gali iškrauti telefono bateriją.

„Kai telefonas negali užmegzti stabilaus ryšio su mobiliojo ryšio bokštu, jis pradeda intensyviai ieškoti geresnio ryšio signalo savo tinkle. Telefonas stiprina siųstuvo galią, keičia dažnius ir jungiasi vis prie skirtingų ryšio bokštų. Nors šie procesai vyksta foniniu režimu, jie eikvoja bateriją“, – sako technologijų direktorius.

Pasak jo, jei miške nėra poreikio naudotis mobiliuoju ryšiu, geriausia įjungti skrydžio režimą. Tokiu atveju telefonas neieškos ryšio signalo ir be reikalo nenaudos baterijos resursų.

„Naujausi išmanieji telefonai geba optimizuoti baterijos naudojimą. Pavyzdžiui, jei atokioje vietovėje nėra stipraus 5G ryšio, telefonas gali automatiškai išjungti jo naudojimą ir prisijungti prie 4G. Mažai kas žino, kad 5G ryšio technologija siūlo itin didelį duomenų perdavimo greitį, todėl naudoja ir truputį daugiau baterijos resursų“, – sako M. Rauba.

Šiais metais Lietuvoje „Bitei“ galutinai išjungiant senąjį 3G ryšį, naujesnės kartos 4G ir 5G ryšys išlieka patikimiausia ir efektyviausia mobiliojo ryšio technologija. „Šiuo metu „Bitės“ ryšys dengia 99 proc. Lietuvos teritorijos. Išjungus 3G technologiją, jos naudojami dažniai bus skirti 4G ir naujos kartos „Bitės“ 5G ryšiui stiprinti. Į mobiliojo ryšio tinklo statybas ir modernizavimą investuojame rekordinę sumą, kad žmonės galėtų naudotis dar aukštesnės kokybės ryšiu visoje Lietuvoje“, – sako vienas skaitmeninių paslaugų bendrovės „Bitė“ vadovų.

**Pasiklydus miške – taupyti bateriją**

Pasiklydus miške, itin svarbu išsaugoti neišsikrovusią telefono bateriją – tam patariama imtis kelių veiksmų. Rekomenduojama telefone išjungti visas programėlės, sumažinti ekrano ryškumą. Tikrinti mobiliojo ryšio signalą geriausia periodiškai – įjungti tik trumpam patikrinti, ar jau atsirado stipresnis signalas. Ieškant ryšio signalo miške, taip pat patariama eiti į atviresnę vietą, kur būtų mažiau medžių.

„Išsiruošus ilgesnei kelionei į mišką ar kitą atokesnę vietovę, rekomenduojama su savimi pasiimti išorinę bateriją, jei prireiktų įkrauti telefoną. Be to, atsitikus nelaimei nebūtina ieškoti stipraus signalo. Dauguma išmaniųjų telefonų turi SOS funkciją – galima išsikviesti skubią pagalbą, net ir esant silpnam ryšio signalui“, – sako ekspertas.

Taip pat rekomenduojama iš anksto pasirūpinti kelionės maršrutu. Pavyzdžiui, „Google Maps“ galima iš anksto atsisiųsti norimos vietovės žemėlapį ir naudotis juo be interneto (angl. Offline maps).

**Daugiau informacijos:**

Jaunius Špakauskas

„Bitė Lietuva“ korporatyvinės komunikacijos vadovas

+370 682 66188, Jaunius.Spakauskas@bite.lt